ውስጣዊ አንድነታችንን ጠብቀን ለእድገትና ለሰላም ልንሰለፍ ይገባል
የሰው ልጅ አሁን ለደረሰበት የእድገት ደረጃ እውቀት የተጫወተው ሚና ትልቅ ቢሆንም የተፈጥሮ ሃብትም የራሱን ከፍተኛ ሚና ተጫውቷል። ለዚህ አንዱ ማሳያ የነዳጅ ሃብት ነው። ከጥቂት ዓመታት በፊት በአብዛኛው የዘላን ኑሮ የነበራቸው በርካታ የአረብ አገራት አሁን ለደረሱበት የብልጽግና ኑሮ መሰረት የሆናቸው የተፈጥሮ ሃብት የሆነው ነዳጅ ነው። 
በዓለም ላይ በተፈጥሮ ሃብታቸው ምክንያት ህዝቦቻቸው የተንደላቀቀ ኑሮ የፈጠሩ ሌሎች በርካታ አገራትን ማንሳት ይቻላል። ከነዚህ የተፈጥሮ ሃብቶችም ውስጥ ማዕድናት ተጠቃሽ ናቸው። ውሃም ሌላው የተፈጥሮ ሃብት ነው። 
እነዚህ የተፈጥሮ ሃብቶች ደግሞ ለተፈጠሩበት አገር ሲሳይ እንጂ ሸክም ሊሆኑ አይገባም። አልፎ አልፎ በአንዳንድ የአፍሪካ አገራት በማዕድናት የተነሳ በሚነሱ የእርስ በርስ ግጭቶች ለግጭት ከሚዳረጉ አገራት በስተቀር የተፈጥሮ ሃብት የዜጎች ብልፅግና መሰረት ነው። 
በሳውዲ አረቢያ ላለው ነዳጅ ከሳውዲ መንግሥትና ህዝብ በስተቀር ሌላ ባለቤት የለም። ለናይጄሪያም ነዳጅ ባለቤቶቹ ናይጄሪያውያን ናቸው። ለሩሲያም እንዲሁ ሩስያ እንጂ ሌላ ሊሆን አይችልም። ለአሜሪካም ቢሆን ከዚህ የተለየ እውነታ የለም ። በአጠቃላይ የተፈጥሮ ሃብቱ ባለቤቶች እና ተጠቃሚዎች ባለቤቶቹ ስለመሆናቸው ጥያቄ አይነሳም። 
የአባይም ጉዳይ ተመሳሳይ ነው። አባይ ከኢትዮጵያ ከርሰምድር የሚፈልቅ የተፈጥሮ ስጦታ ነው። ይህ ውሃ ወደታችኛው የተፋሰስ አገራት ከመፍሰሱ ውጭ ባለቤትነቱ የኢትዮጵያ ስለመሆኑ መካድ አይችልም ። የአባይ ውሃ የተፈጥሮ ነዳጅ ቢሆን ይህን ውሃ እዚሁ ከመጠቀምና ከመሸጥ የሚያግድ ህግስ ሊፈጠር ይችል ነበር? 
የአባይ ውሃ ለኢትዮጵያውያ የተፈጥሮ ሃብታቸው ነው። ይህ ውሃ ከምድራቸው ፈልቆ ለዜጎቹ ተገቢውን አገልግሎት ካልሰጠ ጠቀሜታው ምንድነው? ኢትዮጵያውያንስ እንዴት ሊጠብቁትና ሊንከባከቡት ይችላሉ? ይህ ሃብት ከሌሎች የተፈጥሮ ሃብቶችስ የሚለየው ድንበር አቋርጦ መሄዱ ካልሆነ በስተቀር ከሌሎች በምን ይለያል? ለምሳሌ የአዋሽ ወንዝ እንደ አባይ ሁሉ የተፈጥሮ ውሃ ነው። ከዚያ አልፎ ይህ ውሃ ተንቀሳቃሽ ነው። ከአባይ የሚለየው ውሃው ከኢትዮጵያ አለመውጣቱ ብቻ ነው።
 በሌላ በኩል የአባይን ወንዝ የሚለየው ከጥንት ጀምሮ ለኢትዮጵያ ከሚያበረክተው ጥቅም ይልቅ ጉዳቱ ማመዘኑ ነው። ለአያሌ ዘመናት አባይ የኢትዮጵያን ለም አፈር እያጠበ ለታችኛው አገራት በማቀበል ባንዳ ሆኖ ኖሯል። ከዚያ አልፎ ግን ለአገሬው ዜጋ አንዳችም ጥቅም አልሰጠም። ይባስ ብሎ በክረምት ወቅት ከመጠን በላይ እየሞላ በሚሄድባቸው አካባቢዎች ያሉ ዜጎችን ሰብል ሲያወድምና ሲያበላሽ ኖሯል። 
አባይ እንደተፈጥሮ ሃብትነቱ ለሀገሬው ህዝብ የልማት ትልሙን ሊያረካ በተገባ ነበር። ምክንያቱም ይህንን የመሰለ ውሃ እያለ ኢትዮጵያውያን ከሱ የሚገኝን ሃብት ሲናፍቁ ኖረዋልና። ከዚህም ባሻገር አባይ ደረቱን ነፍቶ እየፈሰሰ በድርቅ ሰበብ በርካታ መሬቶች ጦማቸውን ያድራሉ። ከዚህ ቀደም አሥር ዓመታት እየቆጠረ በሚከሰተው ድርቅና ረሃብም የበርካታ ዜጎች ህይወት ሲቀጠፍ አባይ ያለ ይሉኝታ የታችኞቹን ተፋሰሶች የውሃ ጥም ከመቁረጥ አልፎ የልምላሜያቸው ምንጭ ሆኖ ኖሯል። 
ይባስ ብሎ ግብፅ ለዓመታት ኢትዮጵያ አባይን እንዳትገድብ ለማድረግ የዴፕሎማሲ ጫና በማሳረፍ ከድህነት እንዳትወጣ ስታደርግ ኖራለች። ኢትዮጵያውያን ከበለፀጉ አባይን ሊገድቡ ይችላሉ ከሚል ራስ ወዳድነትና ስግብግብነት በተገኙ አጋጣዎች ሁሉ ኢትዮጵያውያ እየተጠላለፉ በእርስ በርስ የግጭት አዙሪት ውስጥ እንዲኖሩ ስታደርግ ቆይታለች። 
ይህ ግን የማንም ጥፋት ሳይሆን የኛ ችግር ነው። እኛ ኢትዮጵያውያን በዚህ ደረጃ የሚሰራብንን ሴራ በአግባቡ ሳንገነዘብ እርስ በርስ ስንባላ እነሱ አባይን በመጠቀም ኢኮኖሚያቸውን ሲያሳድጉ ኖረዋል። 
ዛሬም የምናየው ይኸው ነው። አባይ ለህዝቦቹ ተስፋ ሊሆን ከጫፍ በደረሰበት በዚህ ወቅት በአገር ውስጥ እየተፈጠሩ ያሉ የፖለቲካ ሽኩቻዎች መበራከት ሲታዩ እኛ ኢትዮጵያውያን የግብፆች የፖለቲካ መጠቀሚያ ከመሆን እንዳልዳንን ማሣያዎች ናቸው። በአሁኑ ወቅት በአገራችን በተለያዩ አግባቦች እየተፈጠሩ ያሉት የግጭት አካሄዶች እና ሰላምን ለማደፍረስ የሚደረጉ ጥረቶች ለግብፅ ሰርግና ምላሽ መሆኑ አይቀሬ ነው። እኛም አውቀንም ይሁን ሳናውቅ ተባባሪ እየሆንን ነው። በመሆኑም የህዳሴ ግድቡ ጫፍ ደርሶ ፍሬ ሊያፈራ በደረሰበት በዚህ ወቅት ውስጣዊ አንድነታችንን ጠብቀን ለእድገትና ለሰላም ልንሰለፍ ይገባል።
አዲስ ዘመን ሰኔ 12/2012